РЕШЕНИЕ НА КОМИСИЯТА
от 31 март 2008 година
за започване на разследване съгласно член 18, параграф 2 от Регламент (ЕО) № 980/2005 на Съвета по отношение на защитата на свободата на сдружаване и правото на организиране в Салвадор
(2008/316/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 980/2005 на Съвета от 27 юни 2005 г. за прилагане на схема на общи тарифни преференции (1), и по-специално член 18, параграф 2 от него,
след като се консултира с Комитета по общите преференции,
като има предвид, че:
(1)
Комисията получи информация, че в постановлението си от 28 октомври 2007 г. по дела 63-2007 и 69-2007 Върховният съд на Салвадор обявява някои разпоредби на Конвенция № 87 на Международната организация на труда относно свободата на сдружаване и защитата на правото на организиране за противоречащи на член 47 от Конституцията на Салвадор.
(2)
В член 16, параграф 2 от Регламент (ЕО) № 980/2005 се предвижда временното оттегляне на специалния насърчителен режим съгласно глава II, раздел 2 от посочения регламент, и по-специално ако националното законодателство вече не включва посочените в приложение III към регламента конвенции, които са били ратифицирани в изпълнение на изискванията на член 9, параграфи 1 и 2, или ако това законодателство не се прилага ефективно.
(3)
Конвенция № 87 на Международната организация на труда относно свободата на сдружаване и защитата на правото на организиране е включена в приложение III, част А, точка 14 от Регламент (ЕО) № 980/2005.
(4)
Комисията проведе предварително проучване на постановлението на Върховният съд на Салвадор по дела 63-2007 и 69-2007 и прецени, че е необходим по-нататъшен анализ на правното действие на това постановление, за да реши дали то дава основание за временно оттегляне на специалния насърчителен режим. Затова Комисията смята, че има достатъчно основания за провеждане на разследване.
(5)
На 3 март 2008 г. бяха проведени консултации с Комитета по общите преференции,
РЕШИ:
Член единствен
Комисията започва разследване, за да установи дали националното законодателство на Република Салвадор вече не включва Конвенция № 87 на Международната организация на труда относно свободата на сдружаване и защитата на правото на организиране или дали това законодателство не се прилага ефективно.
Съставено в Брюксел на 31 март 2008 година.